# Сайт за поръчки на обедно меню на кварталната кръчма

Кварталната кръчма дава възможност на клиентите да правят предварителни поръчки на обедно меню за цялата седмица.

За целта трябва да се разработи Web сайт, чрез който регистрираните клиенти могат да правят поръчки за обяд за всеки ден от седмицата.

Клиентите (с атрибути: име на клиент, тип, потребителско име, парола) и ястията (наименование на ястие, тип ястие) се въвеждат ръчно от разработчика в базата от данни (т.е. не е необходимо да се разработват средства и функционалност за управление на клиенти и ястия). Всяко ястие има тип – възможните типове са „предястие“, „основно“, „десерт“. Всеки от клиентите може да бъде от тип „обикновен“ или „връзкар“. Ястията са общ списък, т.е. няма определени ястия, които са налични само за даден ден от седмицата.

За целите на задачата условно приемаме, че поръчките се правят преди да е започнала седмицата, и не е необходимо от разработчика да се съобразява и реализира никаква логика и съответна функционалност за ръчно или автоматично спиране на приемането на поръчки според това дали седмицата е започнала, дали даден ден е минал и трябва да се позволяват поръчки само за предстоящи дни и т.н.

Функционалности на приложението, които трябва да се разработят:

1. **Логин на клиент.** Вход в приложението, след успешна проверка на потребителско име/парола за съответния клиент.
2. **Поръчка на обяд от клиент.** Всеки клиент може да дава поръчка за обяд за всеки ден от седмицата. В поръчката за определения ден обикновените клиенти мога да включат не повече от 1 порция предястие, 1 порция основно и 1 порция десерт, а клиентите-връзкари – не повече от 1 порция предястие, 1 порция основно и 2 порции десерт (от еднакъв или различен десерт). Всеки клиент може да направи не повече от една поръчка за определен ден, т.е. при наличие на вече създадена от клиента поръчка за съответния ден, този клиент не може да създаде друга поръчка за същия ден. Всеки клиент може да вижда поръчките си и да отказва записана поръчка. След отказване на поръчка за определен ден, клиентът може да направи нова за същия ден. Вече записана поръчка не може да се редактира, може само да се откаже.
3. **Справка за поръчки**
   1. Всички потребители могат да виждат обща справка за „най-вървежните“ ястия – по ястие и брой порции, поръчани за това ястие, подредени по брой порции в низходящ ред.
   2. Потребителите-връзкари виждат и друга, по-детайлна справка: по дни – ястията, поръчани за деня, броя порции за всяко и списък от клиентите, поръчали съответното ястие.

**Изисквания и насоки за изпълнението**

Начинът на изпълнение, интерпретацията на функционалните изисквания и т.н. са изцяло по преценка и разбиране на разработчика.

Софтуерната архитектура, дизайнът на базата от данни и потребителският интерфейс трябва да бъдат дефинирани и реализирани от разработчика с демонстриране на добри практики за софтуерна разработка – 3-слойна архитектура, подходящ обектен модел, дизайн на базата от данни с необходимите constraint-и т.н. Препоръчителната UI технология е MVC.

Задачата е предвидена за изпълнение в прилично работещо състояние на основните функционалности за около 1 пълен работен ден за самостоятелна работа от един разработчик.

Допълнително (извън рамките на изпитното време от 8 часа), след предаване на работата разработчикът трябва да състави и кратък списък за неизпълнените от него функционалности, евентуални подобрения или разширения, които би искал да довърши, но не е успял заради ограниченото време от един работен ден.